## Odluka o porezima Općine Primošten

### NN 124/2013 (9.10.2013.), Odluka o porezima Općine Primošten

OPĆINA PRIMOŠTEN

2674

Na temelju odredbe članka 30. Zakona o financiranju jedinica lokalne i područne (regionalne) samouprave (NN 117/93, 69/97, 33/00, 73/00, 127/ 00, 59/01, 107/01, 117/01, 150/02, 147/03, 132/06 i 26/07 Odluka Ustavnog suda, 73/ 08, 25/12) i članka 33. Statuta Općine Primošten (»Službeni vjesnik Općine Primošten« broj 3/13 i 5/13) Općinsko vijeće Općine Primošten, na 3. sjednici održanoj dana 18. rujna 2013. donosi

ODLUKU

O POREZIMA OPĆINE PRIMOŠTEN

I. OPĆE ODREDBE

Članak 1.

Ovom Odlukom utvrđuju se općinski porezi, temeljem kojih se ostvaruju prihodi koji pripadaju Općini Primošten, porezni obveznici, porezna osnovica, stope i visina poreza, te način obračuna i plaćanja poreza u skladu sa Zakonom.

II. VRSTE POREZA

Članak 2.

Općinski porezi su:

1. prirez porezu na dohodak

2. porez na potrošnju

3. porez na kuću za odmor

4. porez na tvrtku i naziv

5. porez na korištenje javnih površina.

Članak 3.

I. Prirez porezu na dohodak

Prirez porezu na dohodak plaća se po stopi od 10%.

Članak 4.

Obveznik prireza porezu na dohodak je fizička osoba koja ostvaruje dohodak u Republici Hrvatskoj, prema Zakonu o porezu na dohodak a koja na području Općine Primošten ima stalno ili privremeno boravište.

Osnovica prireza porezu na dohodak je porez na dohodak.

Članak 5.

2. Porez na potrošnju

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima po stopi od 3% od osnovice poreza na potrošnju.

Osnovicu poreza na potrošnju čini prodajna cijena pića koje se proda u ugostiteljskom objektu na području Općine Primošten.

Članak 6.

Obveznik poreza na potrošnju jest pravna i fizička osoba koja pruža ugostiteljske usluge na području Općine Primošten.

Članak 7.

Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Članak 8.

3. Porez na kuće za odmor

Porez na kuće za odmor plaćaju pravne i fizičke osobe koji su vlasnici kuća za odmor na području Općine Primošten, godišnje za svaku kalendarsku godinu.

Kućom za odmor smatra se svaka zgrada ili dio zgrade ili stan koji se koriste povremeno ili sezonski, odnosno koja se ne koriste za trajno stanovanje.

Članak 9.

Porez na kuće za odmor plaća se prema četvornom metru korisne površine. Visina poreza iz stavka 1. ovog članka iznosi 15,00 kuna po m2.

Članak 10.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Članak 11.

Obveznici poreza na kuće za odmor dužni su Poreznoj upravi dostaviti podatke o kućama za odmor, koje se odnose na mjesto gdje se nalaze ti objekti, o korisnoj površini objekta najkasnije do 31. ožujka godine za koju se razrezuje porez.

Članak 12.

Rješenje o razrezu poreza na kuće za odmor donosi Ministarstvo financija, Porezna uprava, Područni ured Šibenik, Ispostava Šibenik.

Članak 13.

4. Porez na tvrtku ili naziv

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti, a čije je sjedište odnosno prebivalište na području Općine Primošten.

Osobe iz stavka 1. ovog članka koje u svom sastavu imaju poslovne jedinice (prodavaonice, pogone, radionice, prodajna mjesta) obveznici su poreza na tvrtku ili naziv za svaku poslovnu jedinicu u iznosu od 50% propisanog poreza za tvrtku ili naziv.

Ako je na istom objektu istaknuto više tvrtki ili naziva iste pravne i fizičke osobe, plaća se samo jedan spomenuti iznos poreza.

Ako postoji više vlasnika obrtničke radnje ili poduzeća plaća se samo jedan porez.

Ako se pravna ili fizička osoba upiše u registar i počne obavljati djelatnost tijekom godine, plaća razmjerni dio poreza na tvrtku ili naziv.

Ako se pravna ili fizička osoba ispiše iz registra tijekom godine, plaća razmjerni dio poreza na tvrtku ili naziv za dio godine u kojoj je tvrtka poslovala.

Članak 14.

Porez na tvrtku ili naziv ne plaća pravna ili fizička osoba koja:

– ne obavlja djelatnost.

– je brisana iz odgovarajućeg registra ili je postupak brisanja iz registra u tijeku.

– koja je privremeno obustavila obavljanje obrta u suglasju sa Zakonom o obrtu (NN 49/03 – pročišćeni tekst, 68/07, 79/07, 40/10).

Smatra se da pravna ili fizička osoba ne obavlja djelatnost, u smislu ovog članka kada u prethodnom poreznom razdoblju nije ostvarila prihod i rashod u smislu odredbi zakona i podzakonskih akata kojima se uređuje porez na dobit, iskazan u prijavi poreza na dobit, odnosno nije ostvarila poslovne primitke i izdatke u smislu odredbi zakona i podzakonskih akata kojima se uređuje porez na dohodak, iskazane u knjizi primitaka i izdataka.

Članak 15.

Porez na tvrtku ili naziv plaća se u godišnjem iznosu i to:

a) PRAVNE OSOBE (klasifikacija prema posebnom zakonu)

1. s područja industrije, rudarstva i prometa                1.000,00 kuna

2. pravna predstavništva inozemnih i domaćih

tvrtki, poslovnih banaka, lutrije, kladionice,

te vanjsko-trgovinske pravne osobe                           2.000,00 kuna

3. pravne osobe s područja poljoprivrede,

ribarstva, šumarstva                                                    400,00 kuna

4. pravne osobe s područja građevinarstva                  2.000,00 kuna

5. pravne osobe s područja trgovine,

ugostiteljstva i turizma                                             2.000,00 kuna

6. Druge pravne osobe                                               600,00 kuna

b) FIZIČKE OSOBE koje samostalno obavljaju djelatnost:

1. samostalni ugostitelji, trgovine,

uslužne radnje                                                            500,00 kuna

2. proizvodne djelatnosti                                              400,00 kuna

Porez na tvrtku ili naziv plaća se u roku od 15 dana od dana dostave Rješenja o utvrđivanju poreza, u korist Proračuna Općine Primošten.

Članak 16.

5. Porez na korištenje javne površine

Porez na korištenje javnih površina plaćaju fizičke i pravne osobe koje koriste javnu površinu.

Visinu uvjete i način plaćanja poreza na korištenje javnih površina Općinsko vijeće propisat će posebnom odlukom.

III. ZAJEDNIČKE ODREDBE

Članak 17.

Poslove utvrđivanja, evidentiranja, nadzora, naplate i ovrhe radi naplate poreza osim poreza za korištenje javnih površina Odluke u ime i za račun Općine Primošten obavlja Republika Hrvatska, Ministarstvo financija, Porezna uprava, Područni ured Šibenik, Ispostava Šibenik.

Porezna uprava, Područni ured Šibenik, Ispostava Šibenik, će do 15-tog u mjesecu za prethodni mjesec Općini dostavljati zbirno izvješće o utvrđenim i naplaćenim porezima, te pokrenutim postupcima i mjerama radi naplate poreza iz članka 2. ove Odluke.

RH, Ministarstvo financija, Poreznoj upravi, Područni ured Šibenik, Ispostava Šibenik, za obavljanje poslova iz st. 1. ovog članka pripada naknada od 5% ukupno naplaćenih prihoda.

Članak 18.

Na postupak razreza i naplate poreza, žalbenog postupka, obnove postupka, zastara i drugih postupovnih odredaba pri plaćanju poreza, shodno se primjenjuju odredbe Općeg poreznog zakona.

Članak 19.

Kada obveznik poreza i prireza porezu na dohodak dospjeli porez i prirez porezu na dohodak ne plati u propisanom roku, porez i prirez porezu prisilno se naplaćuje po odredbama Općega poreznog zakona i drugih pozitivno ovršnih propisa.

Članak 20.

Stupanjem na snagu ove Odluke prestaje važiti Odluka o općinskim porezima, »Službeni vjesnik Šibensko-kninske županije« broj 7/09.

Članak 21.

Ova Odluka stupa na snagu osmog dana od dana objave u »Službenom vjesniku Općine Primošten« a objavit će se u »Narodnim novinama«.

Klasa: 410-01/13-01/1

Urbroj: 2182/02-01-13-1

Primošten, 18. rujna 2013.

Predsjednik

Vinko Bolanča, v. r.

124 09.10.2013 Odluka o porezima Općine Primošten

Odluka, NN 124/2013-2674
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)